Gest frumos la Cluj! În faţa Liceului Teologic Unitarian „Janos Zsigmond” de pe Bulevardul 21 Decembrie 1989 au fost agăţate mai multe haine groase pentru persoanele care sunt afectate, în aceste zile, de gerul năprasnic.

Astfel, clujenii care au de oferit o haină o pot agăţa într-un cuier pe poarta liceului, iar cei care au nevoie de o geacă călduroasă o pot lua gratuit.

”Cuier gratuit! Dacă îți e frig ia o haină! Dacă ai mai multe, agață una pe cuier!” scrie pe unul din panourile afişate pe poarta liceului.

„Am pus pe un umeraș, lângă Biserica Unitariană, o geacă nepurtată de ani buni. Faptul că, foarte curând, ea îi va ține de cald cuiva mă încălzește” a declarat pentru cluju.ro Dora, o clujeancă care s-a alăturat acţiunii.

O acţiune asemănătoare a avut loc şi iarna trecută în Cluj-Napoca. Despre acest lucru puteţi citi aici.